CELEX: 32018D2006
Language: lv
Date: 2018-12-11 00:00:00
Title: Padomes Īstenošanas lēmums (ES) 2018/2006 (2018. gada 11. decembris), ar kuru groza Īstenošanas lēmumu 2009/1008/ES, ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

18.12.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 322/20
               
            
         PADOMES ĪSTENOŠANAS LĒMUMS (ES) 2018/2006
         (2018. gada 11. decembris),
         ar kuru groza Īstenošanas lēmumu 2009/1008/ES, ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ar Padomes Lēmumu 2006/42/EK (2) Latvijai tika atļauts līdz 2009. gada 31. decembrim piemērot īpašu pasākumu, ar ko atkāpjas no Direktīvas 77/388/EEK (3) 21. panta 1. punkta a) apakšpunkta, lai noteiktu, ka darījumos ar kokmateriāliem atbildīgais par pievienotās vērtības nodokļa (PVN) maksāšanu ir saņēmējs. Ar Padomes Īstenošanas lēmumu 2009/1008/ES (4) Latvijai tika atļauts līdz 2012. gada 31. decembrim piemērot īpašu pasākumu, ar ko atkāpjas no Direktīvas 2006/112/EK 193. panta, lai turpinātu noteikt, ka darījumos ar kokmateriāliem atbildīgais par PVN maksāšanu ir saņēmējs (“īpašais pasākums”). Pēc tam ar Padomes Īstenošanas lēmumu 2013/55/ES (5) termiņš atļaujai piemērot īpašo pasākumu tika pagarināts līdz 2015. gada 31. decembrim un ar Padomes Īstenošanas lēmumu (ES) 2015/2396 (6) – līdz 2018. gada 31. decembrim.
                  
               
                     (2)
                  
                  
                     Vēstulē, kas Komisijā reģistrēta 2018. gada 20. jūnijā, Latvija pieprasīja atļauju darījumos ar kokmateriāliem turpināt piemērot īpašo pasākumu. Latvija ar vēstuli, kas Komisijā reģistrēta 2018. gada 17. augustā, saskaņā ar Īstenošanas lēmuma 2009/1008/ES 2. panta otro daļu iesniedza Komisijai ziņojumu par minētā pasākuma piemērošanu.
                  
               
                     (3)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija 2018. gada 7. septembra vēstulēs nosūtīja Latvijas pieprasījumu pārējām dalībvalstīm. Komisija 2018. gada 10. septembra vēstulē paziņoja Latvijai, ka tās rīcībā ir visa informācija, kas nepieciešama pieprasījuma izvērtēšanai.
                  
               
                     (4)
                  
                  
                     Saskaņā ar Latvijas sniegto informāciju kokmateriālu tirgus, kas ir viena no svarīgākajām Latvijas tautsaimniecības nozarēm, ir īpaši pakļauts krāpšanai PVN jomā, jo tajā dominē liels skaits mazu vietējo saimnieciskās darbības veicēju un atsevišķu piegādātāju. Tirgus raksturs un iesaistīto uzņēmumu rīcība ir izraisījuši krāpšanos ar PVN, ko Latvijas nodokļu iestādēm ir bijis grūti kontrolēt. Lai apkarotu šo pārkāpumu, Latvija ir ieviesusi apgrieztās maksāšanas kārtību darījumos ar kokmateriāliem, kas ir izrādījusies ļoti efektīva un ievērojami samazinājusi krāpšanu šajā nozarē.
                  
               
                     (5)
                  
                  
                     Lai novērstu konkrētas izvairīšanās no nodokļu maksāšanas formas, būtu jāatļauj Latvijai turpināt piemērot īpašo pasākumu noteiktā laikposmā, proti, līdz 2021. gada 31. decembrim.
                  
               
                     (6)
                  
                  
                     Parasti atkāpes tiek atļautas uz noteiktu laiku, lai varētu izvērtēt, vai īpašie pasākumi ir lietderīgi un efektīvi. Atkāpes dalībvalstīm atvēl laiku ieviest līdz īpašā pasākuma termiņa beigām citus vispārpieņemtus pasākumus attiecīgās problēmas risināšanai, kas atkāpes pagarināšanu tādējādi padara lieku. Atkāpe, kas ļauj izmantot apgrieztās maksāšanas kārtību, tiek izņēmuma kārtā piešķirta kā galējs līdzeklis konkrētās jomās, kurās notiek krāpniecība. Lai attiecībā uz kokmateriālu piegādēm apkarotu un novērstu ar PVN saistītu krāpšanu, Latvijai līdz īpašā pasākuma termiņa beigām būtu jāīsteno citi vispārpieņemti pasākumi, un tādējādi attiecībā uz šādām piegādēm atkāpe no Direktīvas 2006/112/EK 193. panta vairs nebūtu nepieciešama.
                  
               
                     (7)
                  
                  
                     Īpašajam pasākumam nebūs negatīvas ietekmes uz Savienības pašu resursiem, ko veido PVN.
                  
               
                     (8)
                  
                  
                     Tādēļ Īstenošanas lēmums 2009/1008/ES būtu attiecīgi jāgroza,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma 2009/1008/ES 2. pantu aizstāj ar šādu:
            
               
                  “2. pants
                  Šo lēmumu piemēro līdz 2021. gada 31. decembrim.”
               
            
         
         
            2. pants
            Šis lēmums stājas spēkā tā paziņošanas dienā.
            To piemēro no 2019. gada 1. janvāra.
         
         
            3. pants
            Šis lēmums ir adresēts Latvijas Republikai.
         
         
            Briselē, 2018. gada 11. decembrī
            
               
                  Padomes vārdā –
               
               
                  priekšsēdētājs
               
               G. BLÜMEL
            
         
         
            (1)  OV L 347, 11.12.2006., 1. lpp.
         
         
            (2)  Padomes Lēmums 2006/42/EK (2006. gada 24. janvāris), ar ko Latvijai atļauj pagarināt pasākuma piemērošanu, atkāpjoties no 21. panta Padomes Sestajā direktīvā 77/388/EEK par to, kā saskaņojami dalībvalstu tiesību akti par apgrozījuma nodokļiem (OV L 25, 28.1.2006., 31. lpp.).
         
            (3)  Padomes Sestā direktīva 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem – Kopēja pievienotās vērtības nodokļu sistēma: vienota aprēķinu bāze (OV L 145, 13.6.1977., 1. lpp.).
         
            (4)  Padomes Īstenošanas lēmums 2009/1008/ES (2009. gada 7. decembris), ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 347, 24.12.2009., 30. lpp.).
         
            (5)  Padomes Īstenošanas lēmums 2013/55/ES (2013. gada 22. janvāris), ar kuru groza Īstenošanas lēmumu 2009/1008/ES, ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 22, 25.1.2013., 16. lpp.).
         
            (6)  Padomes Īstenošanas lēmums (ES) 2015/2396 (2015. gada 10. decembris), ar kuru groza Īstenošanas lēmumu 2009/1008/ES, ar ko Latvijas Republikai atļauj turpināt piemērot pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 332, 18.12.2015., 142. lpp.).